पेट्रोल-डीजल की बढ़ती कीमतों के खिलाफ कांग्रेस समेत तमाम विपक्षी दलों ने 10 सितंबर को भारत बंद का ऐलान किया है. कांग्रेस नेता अजय माकन ने कहा कि पार्टी चाहती है कि डीजल और पेट्रोल को वस्तु एवं सेवा कर (जीएसटी) के अंतर्गत लाया जाए जिससे इनकी कीमतों में 15 से 18 रुपये की कमी आएगी. उन्होंने कहा कि केंद्रीय उत्पाद शुल्क और राज्यों में अत्यधिक वीएटी (वैट) दरों में तत्काल कमी लाई जानी चाहिए. माकन ने बताया कि विरोध-प्रदर्शन में लगभग 20 राजनीतिक दल हिस्सा ले रहे हैं.